**Forbøn i fire verdenshjørner – 2019 – fokus: verdensmål.**

*Menigheden rejser sig og vender sig i den angivne himmelretning.*

**Øst**

Mette: Vi vender os mod øst og beder for vore brødre og søster der. Vi beder for alle livsformer skabt af Gud.

Gode Gud! Vi beder for alle de, der får deres liv og levesteder ødelagt af klimaforandringer, alle der må flygte for at leve. Giv mennesker og alt liv dage med fred og fremtid i bæredygtige samfund og økosystemer, i byer uden smog og lokalsamfund uden forgiftning. Fri menneskene fra nedværdigende og udsigtsløse jobs og giv dem liv, de kan hvile i.

Det beder vi om i Kristi navn!

**Vest**

Martin: Vi vender os mod vest og beder for vore brødre og søster der. Vi beder for alle livsformer skabt af Gud.

Retfærdighedens Gud! Vi beder for alle der får deres liv ødelagt af tørke, hede og ørkenspredning, vilde cykloner og oversvømmelser. Giv mennesker og *alt liv*, især regnskovenes artsmangfoldighed, dage med fred og retfærdighed. Giv menneskene kvalitetsuddannelse, så de ikke lader sig forføre af samvittighedsløse kapitalinteresser og grusomme ledere, der tager regnskove og befolkningsgrupper som gidsler.

I Kristi navn, vi beder for livet på land!

**Syd**

Ulla: Vi vender os mod syd og beder for vore brødre og søster der. Vi beder for alle livsformer skabt af Gud.

Håbets Gud! Vi beder for alle, der får deres liv og levesteder ødelagt af klimaforandringer og mange slags vold. Vi beder for alle de, der må flygte uden sikker fremtid. Giv dem håb! Lad dem lykkes med ligestilling mellem kønnene, fred, retfærdighed og stærke institutioner. Stop sult og fattigdom. Hjælp menneskene til anstændige jobs og bæredygtige liv. Skab alternativer til ødelæggelsen af uerstattelig natur.

Det beder vi om i Kristi navn!

**Nord**

Maria: Vi vender os mod nord, vor egen verdensdel, og beder for hinanden, for vore brødre og søster her. Vi beder for alle livsformer skabt af Gud.

Livets Gud! Vi takker dig for fred og ret velfungerende demokratier, for skov og strand og mulighed for hvile. Vi vedkender os med eftertanke vores rolle i klimaforandringerne og globalisering, hvor den stærke vinder. Lad det lykkes at vende udviklingen, lad os få nedbragt udledningen af drivhusgasser massivt og hurtigt. Lad os lykkes med ansvarligt forbrug og produktion. Vi takker dig for vore kyster og livet i havene – hjælp os med at få stoppet plastikforureningen.

Livets Gud! I Kristi navn, giv os tro og lad os vælge livet.

Amen!